
Tárgy : A margitszigeti Hajós Alfréd uszoda bővítésével kapcsolatos Használati Megállapodás módosítása

Egyeztetésre megküldve a Fővárosi Közgyűlés állandó bizottságainak
Tisztelt Fővárosi Közgyűlés!
     A Fővárosi Önkormányzat, a Magyar Állam nevében képviselőként eljáró Nemzeti Sporthivatal (a továbbiakban: NSH), valamint a Sportfolió Létesítmény Kezelő, Hasznosító és Fejlesztésszervező Kht. között létrejött, a Fővárosi Közgyűlés  41/2005.(I. 27.) számú Főv. Kgy határozatával elfogadott, és 2005. április 15-én hatályba lépett, a Magyar Állam és a Fővárosi Önkormányzat osztatlan közös tulajdonában lévő, Budapest, XIII. ker., Margitsziget,  23800/7 Hrsz.-ú ingatlanra vonatkozó Használati Megállapodással ( a továbbiakban: Használati Megállapodás) összefüggésben (1. számú melléklet)  az NSH elnöke, dr. Ábrahám Attila 2006. január 31-én kelt levelében (2. számú   melléklet) – a Magyar Televízió kérését tolmácsolva – azt javasolta, hogy az Úszó E-B. ideje alatt a televíziós közvetítőkocsik és a közvetítéshez szükséges egyéb ingóságok (a továbbiakban médiafalu) az uszoda-beruházás szomszédságában lévő, a Használati Megállapodás által rekultivációs területnek minősülő „Kalandpark” ingatlan területén kerüljenek elhelyezésre.
Az NSH a Használati Megállapodás 3. számú mellékletének A/3. pontjában a „Kalandpark” rekultivációját 2006. június 30-ai határidőre vállalta. A médiafalu létesítése azonban csak a rekultivációs határidő módosításával lenne megvalósítható. 
A mellett, hogy az Úszó E-B. sikeres megrendezése, közvetítése az egész Főváros számára presztízst és dicsőséget hozhat, az alábbi környezetvédelmi szempontok is indokolják a médiafalunak a Kalandpark területén történő elhelyezését és ezáltal a parkosítás határidejének módosítását: 

· A közvetítéshez szükséges technikák (közvetítő kocsik) elhelyezésére mindenképpen szükség van. Amennyiben nem a Kalandpark helyét vennék igénybe, amely jelenleg nem parkosított terület, akkor az uszoda közelében, hasonló nagyságú, már parkosított területet igényelnének, amely további zöldfelületi károsítást eredményezne.
· Ha a Kalandpark területét a média technikák részére biztosítjuk, a terület parkosítására csak a sportesemények befejeztével kerülhet sor. Így a parképítés nyár végi, őszi (2006. augusztus - szeptember) kivitelezése kedvezőbb időjárási körülmények között valósulhat meg, mint nyár közepén. Az őszi növénytelepítés eredési garanciája jobb, az öntözési költségek is mérsékeltebbek lehetnek.
Az NSH-tól érkezett kérelem kapcsán áttekintettük a teljes használati megállapodást, és megállapítottuk, hogy a Fővárosi Önkormányzat érdekében az alábbi módosításokat célszerű végrehajtani rajta:

· A Kalandparkkal kapcsolatos rekultivációs feladatok megosztásra kerülnek a Főváros és az NSH között.
· A Főváros feladata a Kalandparkkal kapcsolatban a közpark kialakítása díszburkolattal, virágágyásokkal, padokkal. Kizárólag ennek kivitelezési költségeként, 2006. április 30. napjáig az NSH bruttó 53.600.000 Ft.-ot (azaz bruttó ötvenhárommillió-hatszázezer forintot) utal át a Fővárosi Önkormányzat költségvetési elszámolási Számlájára. 
· A Fővárosi Önkormányzatot semmilyen formában nem terhelhetik az Úszó Európa-bajnokság televíziós közvetítésének előkészítésével, lebonyolításával és a közvetítés előtti állapot helyreállításával összefüggő, Kalandpark területén elvégzendő helyszínrendezési munkálatok.

· A Fővárosi Önkormányzat jogosult ellenőrizni az NSH Kalandparkkal kapcsolatos kötelezettségei megfelelő teljesítését. 
            Mindezek figyelembevételével elkészítettük a „Használati Megállapodás Módosítása” című szerződés tervezetét (3. számú melléklet).

Kérem a T. Közgyűlést, hogy az előterjesztést megtárgyalni és a határozati javaslatot elfogadni szíveskedjen.
HATÁROZATI JAVASLAT

A Fővárosi Közgyűlés a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 27/1995.(V.15.) Főv. Kgy. rendelet 17.§ (1) bekezdése alapján úgy dönt, hogy:
Jóváhagyja, megköti a Fővárosi Önkormányzat, a Magyar Állam nevében képviselőként eljáró Nemzeti Sporthivatal, valamint a Sportfolió Létesítmény Kezelő, Hasznosító és Fejlesztésszervező Kht. között megkötött, 2005. április 15-én hatályba lépett, a Magyar Állam és a Fővárosi Önkormányzat osztatlan közös tulajdonában lévő, Budapest, XIII. ker. Margitsziget,  23800/7 Hrsz.-ú ingatlanra vonatkozó Használati Megállapodás módosításáról szóló „Használati Megállapodás Módosítása” című szerződést.
Felhatalmazza a főpolgármestert a jelen előterjesztés 3. számú mellékletét képező    „Használati Megállapodás Módosítása”  című szerződés aláírására.

Határidő: 15 nap

Felelős: a főpolgármester

A határozathozatal módja: egyszerű szótöbbség.
2006. „                  „

Dr. Bakonyi Tibor

             főpolgármester- helyettes

Láttam:
dr. Tiba Zsolt 

   főjegyző
Melléklet:

1. Használati Megállapodás;
2. a Használati Megállapodás módosítása iránti kérelem;

3. „Használati Megállapodás Módosítása” című szerződés tervezete.
1052 Budapest V., Városház utca 9-11. ( Levélcím: 1840 Budapest 50., Pf. 1.

